Diari Oficial de la Generalitat Valenciana


Sumari del DOGV 4480, del 14-04-2003 (2003/4102)

ACORD de 12 de març de 2003, de la Comissió Territorial d'Urbanisme de València, relatiu a la modificació núm. 9 del Pla General de Massamagrell.
-------------------------------------------------------------------------------------------------------------------------------------------------

### Dades del document

Número de DOGV
:   4480

Data del DOGV
:   14-04-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/4102


Data del document
:   12-03-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Massamagrell
    * pla d'urbanisme

ACORD de 12 de març de 2003, de la Comissió Territorial d'Urbanisme de València, relatiu a la modificació núm. 9 del Pla General de Massamagrell. [2003/4102]
  
Vist l'expedient remés per l'Ajuntament de Massamagrell, referit a la modificació núm. 9 del Pla General i de conformitat amb els següents:
  
Antecedents de fet
  
Primer
  
El projecte es va sotmetre a informació pública per mitjà d'acord del Ple de l'Ajuntament en sessions de 31 d'octubre i 14 de novembre de 2001. Una vegada transcorregut el corresponent període d'exposició publica, en el qual no es van presentar al·legacions, es va aprovar provisionalment per eixe mateix òrgan en sessió de 30 de gener de 2002.
  
L'expedient complet té entrada en el Registre de la Comissió Territorial d'Urbanisme de València amb data 8 de juliol de 2002.
  
La Comissió territorial d'Urbanisme de València, en sessió de 2 d'octubre de 2002, va acordar:
  
- Denegar l'aprovació definitiva de la modificació dels articles 27 i 47.
  
- Suspendre l'aprovació definitiva de la modificació de l'article 77.3, mentre no s'acredite que no s'afecta la gestió del sòl urbà, o si és procedent, es concreten les determinacions que es veren alterades amb la modificació de les condicions de l'edificabilitat en el nucli històric.
  
- Aprovar definitivament la resta de la modificació núm. 9 del Pla General de Massamagrell.
  
Posteriorment té entrada la documentació d'esmena de les deficiències detectades per la Comissió Territorial d'Urbanisme.
  
Segon
  
El projecte consta de memòria justificativa, plans d'informació, plans d'ordenació i normes urbanístiques afectades.
  
Tercer
  
La modificació proposa, de forma general, determinats ajusts i concrecions d'alguns articles de les normes, la necessitat de la qual ha derivat de la mateixa aplicació del Pla General, introduïx la possibilitat de desenrotllament de determinats àmbits per mitjà d'estudi de eetall i afecta, a més, el Catàleg d'Edificis Protegits i les alineacions d'un carrer del nucli urbà.
  
En concret, la nova documentació es referix als aspectes següents:
  
- Modificació de l'article 50, apartat 4, amb introducció d'un últim paràgraf:
  
Les mencionades instal·lacions hauran de ser objecte del corresponent projecte d'activitat quan s'afecten els usos no residencials?.
  
Respon a la salvaguarda de les condicions ambientals en l'execució de les instal·lacions.
  
- Modificació de l'article 77.3, epígraf 2, amb substitució dels incisos últim i penúltim del primer paràgraf:
  
La profunditat màxima edificable serà, amb caràcter general, de 20 metres lineals; l'edificació preexistent que supere el dit límit queda subjecta al règim previst en l'article 184.2 del Reglament de Planejament de la Comunitat Valenciana, aprovat per Decret 201/1998, del Govern Valencià. Per excepció, en el cas de parcel·les edificables amb longitud de façana inferior a 6 metres lineals la profunditat edificable serà lliure.
  
S'elimina el concepte jurídicament indeterminat de ?parcel·lació d'origen?. La modificació té escassa incidència pràctica fora dels solars vacants, en primer lloc per l'escassetat de solars amb la dita profunditat edificable, en segon lloc perquè l'aprofitament objectiu ha sigut derivat de la dita profunditat edificable per estimar-se inexistent una demanda immobiliària sustentada en tipologies de major profunditat i en últim lloc atés el règim flexible de l'article 184.2 del RPCV garantix la plena conformitat de l'edificació existent que no respectara el dit límit.
  
Quart
  
Durant la tramitació de l'expedient s'ha sol·licitat informe amb data 12 de juliol de 2002, a la Unitat de Patrimoni de la Conselleria de Cultura, Educació i Ciència, sense que fins a la data es tinga constància de la seua emissió.
  
Cinqué
  
Massamagrell disposa de Pla General d'Ordenació Urbana aprovat definitivament per la Comissió Territorial d'Urbanisme de València en sessions dels dies 31 d'octubre de 1991 i 30 de març de 1992.
  
Sisé
  
La Comissió Informativa de la Comissió Territorial d'Urbanisme de València, en sessió de 5 de març de 2003, va emetre un informe relatiu al projecte que ens ocupa, i es complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb el que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon
  
La documentació està completa, a l'efecte del compliment del que preceptua l'article 27 de la LRAU.
  
Tercer
  
Les propostes de modificació presentades es poden considerar de conformitat amb la política urbanística i territorial de la Generalitat Valenciana, segons el que preveu l'article 40 LRAU.
  
Quart
  
La modificació de l'article 77.3 podria afectar la gestió prevista pel Pla General en el sòl urbà, ja que este establix àrees de repartiment i unitats d'execució; no obstant això, es justifica en el document que per al càlcul de l'aprofitament objectiu es va considerar la dita profunditat edificable, sense que es produïsquen per això distorsions en la gestió del pla.
  
Cinqué
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en sessió de 12 de març de 2003, acorda aprovar definitivament la modificació núm. 9 del Pla General de Massamagrell.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això sense perjuí que es puga exercitar qualsevol altre recurs que s'estime oportú.
  
València, 12 de març de 2003.- El secretari de la Comissió Territorial d'Urbanisme: José Manuel Palau Navarro.